Απάντηση προς τον πρόεδρο της ΔΕΥΑ Αγιάς

Αγαπητή «Ελευθερία»

Με έκπληξη διάβασα την καταχώρηση επιστολής του προέδρου της ΔΕΥΑ Αγιάς κ. Μπάτσικα Βασίλη στο φύλλο της 7/4/2013. Οι κατηγορίες και οι χαρακτηρισμοί προς το πρόσωπό μου σκληροί – απαξιωτικοί οι πολιτικές του ανακρίβειες ακόμη μεγαλύτερες.

Πρώτη ενέργειά μου, τηλεφώνησα τον κύριο Μπάτσικα και τον ρώτησα αν έγραψε αυτός την επιστολή, με αφοπλιστική ειλικρίνεια μου είπε πως άλλοι την συνέταξαν και εγώ έβαλα μόνο την υπογραφή μου.

Οι θρασύδειλοι, οι πολιτικοί αρουραίοι που του έγραψαν την επιστολή, δεν έχουν το θάρρος να βάλουν την υπογραφή τους γιατί αυτά που γράφουν και επικαλούνται είναι ασύστολα ψεύδη.

Βέβαια τα γραφόμενα τους φωτογραφίζουν, αλλά αφού δεν βάζουν την υπογραφή τους, δεν θα ασχοληθώ μαζί τους. Ας μείνουν εκεί κρυμμένοι σαν αρουραίοι στις τρύπες τους! Αφού δεν έχουν το θάρρος της υπογραφής τους και χρησιμοποιούν φερέφωνα για να δηλώσουν θέσεις και απόψεις τους.

Όμως πρόεδρε φταίτε κι εσείς, δεν έχετε ακούσει πως την υπογραφή μας δεν την βάζουμε όπου-όπου;

Πώς να κάνετε όμως αλλιώς! Αποδείχθηκε πλέον πως και εσείς είστε στρατιωτάκι σε διατεταγμένη υπηρεσία της πολιτικής Γκουντάρα που με τις ενέργειές σας διαλύετε και υποθηκεύετε το μέλλον του Δ. Αγιάς.

Την αιτία του κακού για όσα παράπονα δέχεται από τους δημότες μας το τελευταίο διάστημα, φαίνεται πως ανακάλυψε στο πρόσωπό μου η ΔΕΥΑ Αγιάς και αποφάσισε να τα θεραπεύσει εξαπολύοντας εναντίον μου λάσπη μεγατόνων.

Εξέλαβαν το δημοσίευμα της 5/4/13 σχόλιο της εφημερίδος σαν δικό μου και την μεθεπομένη εξαπέλυσαν εναντίον μου χαρακτηρισμούς βαρύτατους πράξη βέβαια όχι πρωτόγνωρη. Μα τούτη τη φορά ξεπέρασαν και τους εαυτούς τους οι συντάκτες. Αφού μάλιστα δεν χρειάστηκε να το υπογράψουν εκθέτοντας τον νέο πρόεδρο στο πρώτο του δημοσίευμα.

Επιστρέφω τους χαρακτηρισμούς ατόφιους, όχι στον πρόεδρο, αλλά στους «πασάδες της Βελίκας» από τους οποίους προφανώς δεν μπορεί και αυτός να απαλλαχτεί.

Σ` αυτούς που πίστεψαν ότι με την παράθεση ανεπιβεβαίωτων και ανέλεγκτων στοιχείων μπορούν να κρύψουν την αποτυχία τους.

Σ` αυτούς που δεν κατάφεραν να δώσουν πόσιμο νερό σε 4 χωριά όσα ο Καποδιστριακός Δήμος αριθμούσε και όσο διαρκούσε.

Στους αριστούχους του λαϊκισμού και της λασπολογίας.

Σ` αυτούς που κόλλησαν στην ευδαιμονία, στην αυθαιρεσία και στην αδιαφάνεια, όπως παλιά, όταν ήταν μια καλή παρέα.

Τους ενόχλησα γιατί ζήτησα κανόνες, τάξη και σειρά, τα αυτονόητα δηλαδή.

Ζήτησα όσα η δημοτική μου ομάδα αποφάσισε και η κοινωνία της Αγιάς ζητάει.

Ζήτησα να κοστολογήσουμε το νερό σωστά γιατί είναι αγαθό και όχι «ευκαιρία για μπίζνες και για κονόμα».

Ζήτησα να δώσουμε φτηνό νερό και να απαιτήσουμε από τους δημότες μας να το πληρώνουν.

Ζήτησα να δώσουμε τη δυνατότητα σε απλήρωτους λογαριασμούς να ρυθμιστούν σε 24 δόσεις.

Ζήτησα να συμμορφωθεί η ΔΕΥΑ Αγιάς σε απόφαση του Δημοτικού μας Συμβουλίου για μείωση του τέλους του 80%.

(Σε εκείνη την ατυχή για αυτούς στιγμή που δεν είχαν την πλειοψηφία στην αίθουσα του Δ.Σ. και τους σύραμε σε αυτή την απόφαση παρά τις κραυγές για πολιτική αλητεία του δασκάλου της ηθικής κ. Μπελιά).

Ζήτησα να κατανοήσουμε επιτέλους την ανέχεια του κόσμου. Ζήτησα για τους εκλεκτούς της ΔΕΥΑ μισθούς εναρμονισμένους στους καιρούς που ζούμε.

Ζήτησα να πάρουμε μέτρα για την προστασία της πηγής ύδρευσης της Αγιάς.

Ζήτησα τα ελάχιστα απ` όσα το χρέος μου επιτάσσει, σαν Δημοτικός Σύμβουλος και μέλος του Δ.Σ. της ΔΕΥΑ να κάνω.

Και αυτοί αρπάχθηκαν, τους κακοφάνηκε!

Ενοχλήθηκαν πολύ γιατί ζήτησα πρώτα να το συζητήσουμε να το αποφασίσουμε και μετά να προχωρήσουμε σε διακοπές παροχών.

Τα ήθελαν όλα στη διακριτική ευχέρεια του Διευθυντή. Δηλαδή της μικροπολιτικής του νόμου, κατά τον άνθρωπο και τον πάταρο».

Τους χάλασα τα σχέδια, θέλησαν τη ρύθμιση των παλαιών οφειλών σε 7 δόσεις (σε 48 θέλει η ΤΡΟΙΚΑ).

Δεν κατάλαβαν άραγε τίποτα από όσα συμβαίνουν γύρω τους;

Δεν πήραν κανένα μήνυμα από τον κόσμο της Αγιάς;

Δεν κράτησαν τίποτα από όσα στην προ ημερησίας διάταξης συζήτηση είχαμε στην τελευταία συνεδρίαση του Δημοτικού Συμβουλίου;

Όσα οι δημότες και οι εκπρόσωποι του κινήματος για «φθηνό νερό» μας ζήτησαν και όσα ο Δήμαρχος διαβεβαίωσε και υποσχέθηκε;

Υπεραμύνονται των προκλητικών παροχών στους εκλεκτούς (πάνω από 2000 μηνιαίως όπως λένε οι ίδιοι). Αυτόνομο βασίλειο;

Βαρύ προφανώς και ανθυγιεινό το έργο τους.

Τέλος μας υπόσχονται πως μόλις πάρουν τα 40εκατομύρια ευρώ θα λύσουν και το πρόβλημα του αρσενικού του Αγιόκαμπου. (πέρασε και η πρωταπριλιά).

Κύριοι αρκετά! Μην επιμένετε, μην εκτίθεστε, μην προκαλείτε. Η πολιτική σας είναι λαθεμένη εντελώς. Πόσες φορές να σας το πούμε. Οικονομικά αν δεν πιάσαμε ακόμη πάτο, σε λίγο τον φτάνουμε, κατανοήστε το. Οι δημότες μας δεν μπορούν να πληρώσουν τόσο ακριβό νερό. Κατεβάστε την τιμή του νερού σε λογικά και τεκμηριωμένα επίπεδα – όπως πρέπει.

Οι συνδημότες μας το αποφάσισαν. Ούτως ή άλλως δεν μπορείτε να το αποφύγετε. Δεν σας σώζει ούτε η λάσπη ούτε το μελάνι .

ΚΑΝΤΕ ΤΟ ΤΩΡΑ

Ο Δημοτικός Σύμβουλος και Μέλος του Δ.Σ. της ΔΕΥΑ Αγιάς Β. Καψάλης